SKRIFTLIG FORESPØRGSEL E-0458/03

af Bernd Lange (PSE) til Kommissionen

(19. februar 2003)

Om: Aktiviteter og samarbejde internt i Kommissionen på området alternative brændstoffer

Tilsyneladende foregår der i Kommissionens forskellige tjenestegrene aktiviteter på området alternative brændstoffer, som uden tvivl har stor betydning for den fremtidige udvikling. Det lader således til, at der blandt andet findes en arbejdsgruppe på højt plan om brint i Generaldirektoratet for Forskning og flere arbejdsgrupper om alternative brændstoffer i Generaldirektoratet for Transport, og også i Generaldirektoratet for Miljø lader der til at foregå arbejde på dette område.

1. Hvilke aktiviteter foregår der i Kommissionens forskellige tjenestegrene på området alternative brændstoffer?

2. Koordineres de forskellige aktiviteter, og i givet fald hvordan?

3. Hvilken strategisk målsætning ligger der til grund for de forskellige aktiviteter?

Svar afgivet på Kommissionens vegne af Loyola de Palacio

(14. april 2003)

Alternative brændstoffer indgår i en af Kommissionens omfattende politikker, hvis målsætning er energiforsyningssikkerhed og reduktion af drivhusgasemissioner. Energieffektivitet og alternative brændstoffer anses for at være de to vigtigste søjler. Kommissionen har i en meddelelse(1) skitseret sine synspunkter om alternative brændsler til vejtransport og har som mål, at alternative brændsler skal udgøre 20 % af det samlede forbrug inden 2020 som beskrevet i grønbogen om energiforsyningssikkerhed(2) og i hvidbogen om en fælles transportpolitik(3). For øjeblikket befinder der sig forslag om fremme af biobrændstoffer(4) i den interinstitutionelle proces.

I Kommissionen er der en god koordination af aktiviteterne vedrørende alternative brændstoffer. De tjenestegrene, der deltager i disse aktiviteter, er Generaldirektoratet for Energi og Transport, Forskning, Miljø, Erhvervspolitik og Beskatning og Toldunionen. Alle de initiativer, der fremmes af de forskellige tjenestegrene, gøres til genstand for tværtjenstlige konsultationer.

Mere konkret betyder dette følgende:

- Kontaktgruppen for alternative brændstoffer, som Kommissionen nedsatte i juni 2002, efter at dette var blevet offentliggjort i meddelelsen om alternative brændsler, er sammensat af eksperter fra interessegrupper, universitetsverdenen og ngo'er, og gruppens formål består i at rådgive om det tekniske og økonomiske grundlag for yderligere udvikling på området for alternative brændsler til vejrtransport. Kontaktgruppen har nedsat emnegrupper om henholdsvis naturgas og brint. Der vil blive fremlagt en foreløbig rapport ved udgangen af marts 2003. Det er planlagt, at der i slutningen af 2003 skal fremlægges en situationsrapport. Gruppen koordineres og ledes af Generaldirektoratet for Energi og Transport. Repræsentanter for andre af Kommissionens relevante tjenestegrene deltager i gruppens arbejde.

- Gruppen på højt plan om brint og brændselsceller blev fremmet af Kommissionen og blev nedsat den 10. oktober 2002. Gruppen, der er sammensat af erfarne interessegrupper, bistås af Kommissionen, der har stillet et sekretariat til rådighed, og forvaltes af Generaldirektoratet for Forskning og Generaldirektoratet for Energi og Transport i fællesskab. Gruppens målsætning består i at udarbejde en bred og langsigtet vision for en brintøkonomi. Inden april 2003 vil der blive udarbejdet en rapport, som vil blive fremlagt på en stor offentlig konference i midten af juni 2003. Det forventes, at gruppen på højt plans visioner og henstillinger kan danne grundlag for vurderingen af mere konkrete initiativer, såsom en teknologiplatform for brint- og brændselscelleteknologi.

- Generaldirektoratet for Forskning og Generaldirektoratet for Energi og Transport koordinerer og forvalter i fællesskab projekter inden for rammeprogrammer om forskning og udvikling af vedvarende energikilder og alternative brændstoffer. Der ydes støtte til en lang række forsknings- og demonstrationsprojekter samt undersøgelser om alternative brændstoffer og vedvarende energi over rammeprogrammet for forskning og teknologisk udvikling og rammeprogrammet for energi/Intelligent energi i Europa. Verdens største brintbaserede demonstrationsprojekt inden for bilindustrien, CUTE, omfatter 27 brintdrevne busser i ni europæiske byer, og projektet indledes ved, at den første bus leveres til Madrid i maj 2003.

- I juni 2002 iværksatte Generaldirektoratet for Miljø en undersøgelse om vedvarende brændstof til grænseoverskridende transport. Den endelige rapport vil foreligge i midten af april 2003. Kommissionens øvrige tjenestegrene, der har beskæftiget sig med alternative brændstoffer, har deltaget i udarbejdelsen af og vejledningen i forbindelse med undersøgelsen.

- Desuden er Generaldirektoratet for Miljø i færd med at gennemgå specifikationerne for brændstofkvalitet, herunder kvaliteten af alternative brændstoffer, som en del af gennemførelsen af det nyligt ændrede direktiv 98/70/EF. I denne forbindelse er det planlagt, at der også i 2003 skal nedsættes en ekspertgruppe om brændstofkvalitet.

(1) KOM(2001) 547.

(2) KOM(2000) 769.

(3) KOM(2001) 370.

(4) EFT C 103 E af 30.4.2002.